Predkladacia správa

	Návrh Plánu legislatívnych úloh vlády Slovenskej republiky na rok 2003 je predkladaný na základe rozhodnutia vlády Slovenskej republiky.

	Materiál na rokovanie vlády predkladá podpredseda vlády Slovenskej republiky a minister spravodlivosti SR D. Lipšic. Predkladaný materiál obsahuje návrh uznesenia vlády SR, predkladaciu správu, návrh legislatívnych úloh vlády SR na rok 2003, vyhodnotenie pripomienkového konania a návrh komuniké.

	Návrh plánu je zostavený na základe podkladov predložených ústrednými orgánmi štátnej správy, Generálnou prokuratúrou Slovenskej republiky a Národnou bankou Slovenska. Podkladom pre spracovanie návrhu plánu sú tiež legislatívne úlohy vyplývajúce z uznesení vlády SR a ďalšie legislatívne úlohy vlády, ktoré vyplývajú z vládou schváleného určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov (podľa uznesenia vlády SR č. 1232 z 13. novembra 2002) a súvisia s implementáciou nášho práva s právom Európskej únie. Plán je zosúladený s Prioritnými úlohami vlády SR vyplývajúcimi z Pravidelnej správy Európskej komisie o pripravenosti na členstvo v Európskej únii z 9. októbra 2002.

	Dôležitú súčasť návrhu plánu tvoria aj návrhy aproximačných nariadení vlády SR, ktorými sa má vykonávať Európska dohoda o pridružení uzatvorená medzi Európskymi spoločenstvami a ich členskými štátmi na strane jednej a Slovenskou republikou na strane druhej.

	Jednotlivé legislatívne úlohy sú zoradené podľa mesiacov, v ktorých sa predpokladá ich predloženie do Národnej rady Slovenskej republiky. 

	Plán legislatívnych úloh vlády SR na rok 2003 bude tvoriť základ aj pre pravidelné mesačné monitorovanie plnenia prioritných legislatívnych úloh vlády SR, ktoré sú úlohami integrácie v roku 2003 a taktiež bude dôležitým podkladom pre vypracúvanie správ o plnení legislatívnych úloh vlády. Návrh plánu obsahuje celkom 210 legislatívnych úloh vlády SR, z toho je 
a)	143 návrhov zákonov,
b)	62 návrhov nariadení vlády SR, z čoho je 44 návrhov aproximačných nariadení, 
c)	6 legislatívnych zámerov návrhov zákonov.
Z uvedeného celkového počtu legislatívnych úloh vlády je 127 prioritných legislatívnych úloh, ktoré sú v návrhu plánu označené hviezdičkou. 

	V návrhu plánu  má najväčší počet legislatívnych úloh Ministerstvo pôdohospodárstva SR – 55 (z toho 44 návrhov aproximačných nariadení), Ministerstvo financií SR – 25, Ministerstvo hospodárstva SR – 16 legislatívnych úloh vlády.